## La Filmoteca Valenciana presenta la quinzena edició de la Mostra de Cine Romanés

*** El cicle està organitzat en col·laboració amb l’Institut Cultural Romanés de Madrid i l’ambaixada de Romania
* La mostra comença el dijous 18 de setembre amb la projecció del llargmetratge *Tres kilómetros hasta el fin del mundo* d’Emanuel Parvu**

La Filmoteca Valenciana presenta la quinzena edició de la Mostra de Cine Romanés, organitzada en col·laboració amb l’Institut Cultural Romanés de Madrid i l’ambaixada de Romania. Esta iniciativa està conformada per cinc llargmetratges de producció recent, que es projectaran en sessió única i es podran vore fins al 27 de setembre.

El cicle reflectix l’actualitat de la cinematografia romanesa, una de les més sòlides i suggestives del panorama europeu, a través de pel·lícules recents de directors jóvens que debuten amb el seu primer llargmetratge i també per cineastes ja veterans com el documentalista Andrei Ujica.

La mostra comença el dijous 18 de setembre, a les 18:00 hores, amb la projecció de *Tres kilómetros hasta el fin del mundo* (2024), d’Emanuel Parvu, actor, director, guionista i una de les figures més destacades de la nova ona de cine romanés. Abans de la projecció, tant el cicle com la pel·lícula seran presentats per la directora de l’Institut Cultural Romanés de Madrid, María Pop.

El tercer llargmetratge de Parvu, estrenat en la Secció Oficial del Festival de Cannes i seleccionat per a l’Oscar per Romania, és un retrat estremidor de l’homofòbia en la societat romanesa. Ambientada a la regió del delta del Danubi, una zona molt conservadora del país, la pel·lícula conta la història d’un xic que torna al seu poble a passar l’estiu amb la seua família i patix una agressió homòfoba.

El dissabte 20 de setembre, a les 20:00 hores, el cicle continua amb la projecció d’*El año nuevo que nunca llegó* (2024), òpera prima de Bogdan Muresanu sobre els últims dies del règim comunista a Romania que va ser guardonada amb el Premi Fipresci de la crítica internacional en la Mostra de Venècia.

A finals de 1989, el règim comunista de Ceaușescu està a punt de caure. Enmig del caos, les vides de sis persones convergixen mentres lluiten per trobar l’equilibri en una societat que s’enfonsa.

El dimarts 23 de setembre, a les 18:00 hores, la Filmoteca projecta *The Secret of Pin-Up Island* (2024), una fantasia de ciència-ficció dirigida per Alecs Nastoiu, que debuta en la direcció de llargmetratge.

Una teràpia avantguardista, impulsada per intel·ligència artificial, revoluciona el tractament de la depressió femenina. El subconscient d’Alesia s’embarca en un viatge virtual en el qual realitat i fantasia s’entrecreuen, i això l’obliga a enfrontar-se a dimonis del passat per a recuperar la seua salut mental.

El dijous 25 de setembre, a les 18:00 hores, la Filmoteca projecta *Horia* (2023), primer llargmetratge escrit i dirigit per Ana Maria Comanescu. Estrenat en el Festival de Cine de les Nits Negres de Tallinn, la pel·lícula és una *road movie* que conta la història d’Horia, un adolescent de 18 anys d’un xicotet poble romanés que emprén un viatge a través del país en la vella motocicleta del seu pare per a reunir-se amb el seu amor. Pel camí, se li unix Stela, una atrevida xiqueta de tretze anys amb la qual haurà de superar nombrosos obstacles.

El cicle conclou el dissabte 27 de setembre, a les 20:30 hores, amb la projecció de *TWST. Things We Said Today* (2024), d’Andrei Ujica. Es tracta d’un documental sobre els dos concerts que van oferir els Beatles a Nova York, el 13 i 15 d’agost de 1965. El documental està compost exclusivament de material d’arxiu de l’època i pel·lícules casolanes de 8 mm.

Ujica incorpora fragments d’animació a este material cinematogràfic i televisiu per a narrar el viatge en el temps de quatre adolescents a aquella gira històrica de la banda britànica pels Estats Units.

Fecha: 17/09/2025